מאוד מרגיז אותי כששר התחבורה ישראל כץ משחק בהנצחה ופוגע בהחלטות מקצועיות של אנשי מקצוע בשביל רווח פוליטי.
בכל עיר שבה יש רשת תחבורה מודרנית - טראם, מטרו או רכבת, שמות של תחנות הן שמות גיאוגרפיים. שמות גיאוגרפיים עוזרים להתמצא כשמנווטים במערכת, בעיקר כשמשתמשים במפות סכמטיות, שאין בהם אף נקודת התייחסות גיאוגרפית אחרת חוץ משמות התחנות.
ישראל כץ, שר התחבורה במדינת ישראל, כנראה לא יודע את זה (מתי הייתה הפעם האחרונה שבה הוא נסע ברכבת תחתית?), והחליט שתחנת ארלוזורוב של הקו האדום תיקרא "אריק איינשטיין" ותחנת אלנבי תיקרא "עופרה חזה".
אני מניח שכולנו מחכים ליום שבו תיפתח הרכבת הקלה בת"א, ותביא סוף סוף להקלה בפקקים האינסופיים של המטרופולין שלנו. כולנו מקווים שהפרוייקט יסתיים כמה שיותר מהר, ושלא יהיו עיכובים מיותרים.
אבל יש אנשים שדווקא כן רוצים לעכב ואפילו למנוע את הקמת הרק"ל. רוב הזמן האנשים האלו לא בהכרח רוצים לעשות רע, וחושבים שהם דווקא עושים טוב - אבל מסתכלים רק על האינטרסים האישיים הצרים שלהם במקום לחשוב על שאר תושבי המטרופולין.
למנטליות הזו יש שם באנגלית: NIMBY.